Document ID: 31991L0338

NEUVOSTON DIREKTIIVI,
annettu 18 päivänä kesäkuuta 1991,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta kymmenennen kerran (91/338/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3)
sekä katsoo, että
olisi säädettävä toimenpiteistä, joiden tavoitteena on sisämarkkinoiden asteittainen toteuttaminen 31 päivänä joulukuuta 1992 päättyvän ajanjakson kuluessa; sisämarkkinat muodostuvat alueesta, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus on taattu,
neuvoston 25 päivänä tammikuuta 1988 annetussa päätöslauselmassa(4) kehotetaan komissiota ryhtymään viipymättä erityisiin toimenpiteisiin kadmiumin aiheuttaman ympäristön pilaantumisen vastustamista koskevan yhteisön toimintaohjelman kehittämiseksi; ihmisten terveyttä olisi myös suojeltava ja sen vuoksi on pantava täytäntöön kokonaisstrategia, joka erityisesti rajoittaa kadmiumin käyttöä ja kannustaa korvaavia aineita kehittävää tutkimusta,
korvaavia aineita koskeva tietämys ja tekniikat kehittyvät; sen vuoksi on suotavaa arvioida tilannetta järjestelmällisesti uudelleen niiden tieteellisten ja teknisten tutkimusten tulosten perusteella, joita tarkoitetaan mainitussa päätöslauselmassa,
polyvinyylikloridia (PVC) ei saa värjätä kadmiumpohjaisia väriaineita käyttäen; tietyissä erityisissä sovelluksissa kadmiumpohjaisen stabilisaattorin käyttö on nykyisellä teknologian tasolla vielä tarpeen, ja
tietyissä jäsenvaltioissa mainittujen aineiden tai niitä sisältävien valmisteiden käytölle tai markkinoinnille saattamiselle asetetut rajoitukset vaikuttavat suoraan sisämarkkinoiden toteuttamiseen ja toimintaan; sen vuoksi on tarpeen lähentää jäsenvaltioiden tämän alan lainsäädäntöä ja muuttaa sen vuoksi direktiivin 76/769/ETY(5) liitettä I, sellaisena kuin se on viimeksi muutettuna direktiivillä 89/678/ETY(6),
ON ANTANUT TÄMÄN DIREKTIIVIN:
1 artikla
Muutetaan direktiivin 76/769/ETY liitettä I tämän direktiivin liitteen mukaisesti. Uusia säännöksiä ei kuitenkaan sovelleta kadmiumia sisältäviin tuotteisiin, joita koskevat muut yhteisön säännökset.
2 artikla
Kuultuaan jäsenvaltioita komissio arvioi tilanteen uudelleen ensimmäisen kerran kolmen vuoden kuluessa 3 artiklan 1 kohdassa tarkoitetusta päivästä ja sen jälkeen säännöllisin välein noudattaen direktiivin 76/769/ETY 2 a artiklassa säädettyä menettelyä ottaen huomioon kadmiumia ja sen yhdisteitä korvaavia vaarattomampia aineita koskevan tietämyksen ja tekniikkojen kehityksen.
3 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1992. Niiden on ilmoitettava tästä komissiolle viipymättä.
2 Edellä 1 kohdassa tarkoitetuissa jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten tällainen viittaus tehdään.
4 artikla
Tämä direktiivi on osoitettu kaikille jäsenvaltioille.
Tehty Luxemburgissa 18 päivänä kesäkuuta 1991.

Labels: 3
15
1
20